CELEX: 32021R2081
Language: sk
Date: 2021-11-26 00:00:00
Title: Vykonávacie nariadenie Komisie (EÚ) 2021/2081 z 26. novembra 2021, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky indoxakarb a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP)

29.11.2021   
               
               
                  SK
               
               
                  Úradný vestník Európskej únie
               
               
                  L 426/28
               
            
         VYKONÁVACIE NARIADENIE KOMISIE (EÚ) 2021/2081
         z 26. novembra 2021,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky indoxakarb a ktorým sa mení príloha k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 písm. b) a článok 78 ods. 2,
         keďže:
         
                     (1)
                  
                  
                     Smernicou Komisie 2006/10/ES (2) sa indoxakarb zahrnul ako účinná látka do prílohy I k smernici Rady 91/414/EHS (3).
                  
               
                     (2)
                  
                  
                     Účinné látky zahrnuté do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).
                  
               
                     (3)
                  
                  
                     Platnosť schválenia účinnej látky indoxakarb, ako sa stanovuje v časti A prílohy k vykonávaciemu nariadeniu (EÚ) č. 540/2011, sa končí 31. októbra 2022.
                  
               
                     (4)
                  
                  
                     V súlade s článkom 1 vykonávacieho nariadenia Komisie (EÚ) č. 844/2012 (5) bola v lehote stanovenej v uvedenom článku predložená žiadosť o obnovenie schválenia účinnej látky indoxakarb.
                  
               
                     (5)
                  
                  
                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.
                  
               
                     (6)
                  
                  
                     Spravodajský členský štát vypracoval v spolupráci so spoluspravodajským členským štátom návrh hodnotiacej správy o obnovení schválenia a 28. novembra 2016 ho predložil Európskemu úradu pre bezpečnosť potravín (ďalej len „úrad“) a Komisii.
                  
               
                     (7)
                  
                  
                     Úrad sprístupnil doplňujúcu súhrnnú dokumentáciu verejnosti. Úrad takisto zaslal hodnotiacu správu o obnovení schválenia žiadateľovi a členským štátom na pripomienkovanie a začal o ňom verejnú konzultáciu. Úrad prijaté pripomienky postúpil Komisii.
                  
               
                     (8)
                  
                  
                     Dňa 15. decembra 2017 oznámil úrad Komisii svoj záver (6), pokiaľ ide o to, či možno očakávať, že účinná látka indoxakarb bude spĺňať kritériá schválenia stanovené v článku 4 nariadenia (ES) č. 1107/2009. Časť tohto záveru týkajúca sa ekotoxikológie bola zmenená v roku 2018 s cieľom objasniť hodnotenie rizika pre včely podľa príslušných usmernení Európskej komisie (SANCO/10329/2002-rev.2). Komisia 15. mája 2019 požiadala úrad o aktualizované partnerské preskúmanie týkajúce sa rizika látky indoxakarb pre cicavce a včely. Úrad prijal 28. októbra 2019 vyhlásenie k aktualizovanému partnerskému preskúmaniu týkajúcemu sa rizika, ktoré predstavuje účinná látka indoxakarb (7) pre cicavce a včely, ktoré sa zohľadnilo v druhej aktualizácii záveru úradu o tom, či možno očakávať, že látka indoxakarb bude spĺňať kritériá schválenia stanovené v článku 4 nariadenia (ES) č. 1107/2009.
                  
               
                     (9)
                  
                  
                     Úrad identifikoval kritickú problémovú oblasť v súvislosti s vysokým dlhodobým rizikom pre voľne žijúce cicavce, najmä s dlhodobým rizikom pre malé bylinožravé cicavce.
                  
               
                     (10)
                  
                  
                     Okrem toho sa zistilo vysoké riziko pre spotrebiteľov a pracovníkov v prípade reprezentatívneho použitia v šaláte siatom a vysoké riziko pre včely v prípade reprezentatívneho použitia v kukurici siatej, kukurici cukrovej a šaláte siatom na produkciu osiva.
                  
               
                     (11)
                  
                  
                     Z dôvodu nedostatočných údajov v dokumentácii takisto nebolo možné dokončiť hodnotenie rizika v niekoľkých oblastiach. Hodnotenie rizika pre spotrebiteľov nebolo možné dokončiť najmä z dôvodu nedostatku údajov o metabolizme následných plodín, údajov o metabolizme u hydiny, množstve rezíduí v primárnych a následných plodinách a údajov o vplyve procesov úpravy vody na charakter rezíduí v pitnej vode. Okrem toho nebolo možné dokončiť hodnotenie v súvislosti s vystavením podzemnej vody pôdnemu metabolitu IN-U8E24, a to pre nedostatok údajov o degradácii a adsorpcii pôdy. Podobne nebolo možné dokončiť hodnotenie ekotoxikologického rizika v prípade viacerých metabolitov.
                  
               
                     (12)
                  
                  
                     Dňa 14. novembra 2018 žiadateľ informoval Komisiu o svojom rozhodnutí vyňať zo žiadosti o obnovenie schválenia reprezentatívne použitie v šaláte siatom.
                  
               
                     (13)
                  
                  
                     Komisia vyzvala žiadateľa, aby predložil svoje pripomienky k záveru úradu, revidovanému záveru a vyhláseniu. V súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 Komisia vyzvala žiadateľa, aby predložil pripomienky k návrhu správy o obnovení schválenia. Žiadateľ predložil svoje pripomienky, ktoré sa dôkladne preskúmali.
                  
               
                     (14)
                  
                  
                     Napriek argumentom predloženým žiadateľom však nebolo možné vyvrátiť obavy týkajúce sa danej účinnej látky.
                  
               
                     (15)
                  
                  
                     Preto v prípade jedného alebo viacerých reprezentatívnych použití minimálne jedného prípravku na ochranu rastlín sa nedospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené. V súlade s článkom 20 ods. 1 písm. b) uvedeného nariadenia je preto vhodné neobnoviť schválenie účinnej látky indoxakarb.
                  
               
                     (16)
                  
                  
                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
                  
               
                     (17)
                  
                  
                     Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom účinnej látky indoxakarb.
                  
               
                     (18)
                  
                  
                     Pokiaľ ide o prípravky na ochranu rastlín s obsahom účinnej látky indoxakarb, v prípade ktorých členské štáty v súlade s článkom 46 nariadenia (ES) č. 1107/2009 poskytnú akúkoľvek dobu odkladu, toto obdobie by malo byť čo najkratšie.
                  
               
                     (19)
                  
                  
                     Vykonávacím nariadením Komisie (EÚ) 2021/1449 (8) sa obdobie platnosti schválenia látky indoxakarb predĺžilo do 31. októbra 2022, aby bolo možné dokončiť postup obnovenia schválenia pred uplynutím obdobia platnosti schválenia uvedenej účinnej látky. Keďže sa však rozhodnutie o obnovení schválenia prijíma pred uplynutím uvedeného predĺženého obdobia platnosti schválenia, toto nariadenie by sa malo začať uplatňovať čo najskôr.
                  
               
                     (20)
                  
                  
                     Toto nariadenie nebráni predloženiu ďalšej žiadosti o schválenie účinnej látky indoxakarb v súlade s článkom 7 nariadenia (ES) č. 1107/2009.
                  
               
                     (21)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Neobnovenie schválenia účinnej látky
            Schválenie účinnej látky indoxakarb sa neobnovuje.
         
         
            Článok 2
            Zmeny vykonávacieho nariadenia (EÚ) č. 540/2011
            V časti A prílohy k vykonávaciemu nariadeniu (EÚ) č. 540/2011 sa vypúšťa riadok 119 týkajúci sa indoxakarbu.
         
         
            Článok 3
            Prechodné opatrenia
            Členské štáty zrušia autorizácie prípravkov na ochranu rastlín s obsahom indoxakarbu ako účinnej látky najneskôr do 19. marca 2022.
         
         
            Článok 4
            Doba odkladu
            Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí uplynúť najneskôr do 19. septembra 2022.
         
         
            Článok 5
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. novembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Smernica Komisie 2006/10/ES z 27. januára 2006, ktorou sa mení a dopĺňa smernica Rady 91/414/EHS s cieľom zaradiť forchlórfenuron a indoxakarb ako účinné látky (Ú. v. EÚ L 25, 28.1.2006, s. 24).
         
            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
         
            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
         
            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).
         
            (6)  Vestník EFSA (EFSA Journal) (2018) 16(1):5140, 36 s, doi:10.2903/j.efsa.2018.5140. K dispozícii online: www.efsa.europa.eu.
         
            (7)  EFSA (Európsky úrad pre bezpečnosť potravín), 2019. Vyhlásenie o aktualizovanom partnerskom preskúmaní týkajúcom sa rizika látky indoxakarb pre cicavce a včely. Vestník EFSA (EFSA Journal) (2019) 17(10):5866, 10 s
         
            (8)  Vykonávacie nariadenie Komisie (EÚ) 2021/1449 z 3. septembra 2021, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok 2-fenylfenol (vrátane jeho solí, napr. sodnej soli), 8-hydroxychinolín, amidosulfurón, bifenox, chlórmekvát, chlorotolurón, klofentezín, klomazón, cypermetrín, daminozid, deltametrín, dikamba, difenokonazol, diflufenikán, dimetachlór, etofenprox, fenoxaprop-P, fénpropidín, fludioxonyl, flufenacet, fostiazát, indoxakarb, lenacil, MCPA, MCPB, nikosulfurón, parafínové oleje, parafínový olej, penkonazol, pikloram, propachizafop, prosulfokarb, chizalofop-P-etyl, chizalofop-P-tefuryl, síra, tetrakonazol, tri-alát, triflusulfurón a tritosulfurón (Ú. v. EÚ L 313, 6.9.2021, s. 20).